**ประวัติโรงเรียนอนุบาลบ้านบึง (อำนาจคณูปถัมภ์)**

          เดิมโรงเรียนนี้เปิดทำการสอนครั้งแรก เมื่อวันที่  1 มิถุนายน  พ.ศ.2466  โดยอาศัยศาลาการเปรียญของวัดบึงบวรสถิตย์เป็นสถานที่เล่าเรียน ต่อมานักเรียนเพิ่มขึ้นทุกปี จนศาลาการเปรียญไม่พอบรรจุนักเรียน ท่านเจ้าอาวาสวัดบึงบวรสถิตร่วมกับอำเภอ ดำเนินการปลูกสร้างอาคารชั่วคราวขึ้นอีก 1 หลัง แต่ต่อม ไม่พออีก นายอำนาจ  เนื่องจำนงค์  จึงยกกรรมสิทธิ์ที่ดินต่อจากที่ปลูกสร้างที่ว่าการอำเภอบ้านบึง ทางทิศตะวันตก จำนวน 5 ไร่ 2 งาน ให้เป็นที่ปลูกสร้างอาคารเรียน แล้วดำเนินการปลูกสร้างอาคารเรียนแบบ ป.2 สองชั้น 8 ห้องเรียน แล้วเสร็จเมื่อ พ.ศ.2491  ตั้งชื่อว่า “โรงเรียนบ้านบึง (อำนาจคณูปถัมภ์)”

          ต่อมา พ.ศ.2498 อำเภอได้ขอความร่วมมือจากพ่อค้าประชาชน ปลูกสร้างอาคารเรียนเพิ่มขึ้นอีก 1 หลัง แบบ ป.1 ขนาด 3 ห้องเรียน

          ในปี พ.ศ.2499  กระทรวงศึกษาธิการได้อนุมัติให้อำเภอเปิดโรงเรียนมัธยมสายสามัญขึ้น โดยรับโอนนักเรียนชั้น ม.1 – ม.3  จากโรงเรียนบ้านบึง “อุตสาหกรรมนุเคราะห์” เข้ามาเรียน ในการนี้กรมสามัญศึกษาได้จัดสรรเงินงบประมาณสร้างอาคารเรียนแบบมัธยมศึกษา ของกระทรวงศึกษาธิการ เป็นเงิน 40,000  บาท

          ต่อมาปี พ.ศ.2503  กระทรวงศึกษาธิการได้ประกาศใช้แผนการศึกษาแห่งชาติฉบับใหม่ และประกาศขยายการศึกษาภาคบังคับขึ้นในตำบลบ้านบึง ในปี พ.ศ.2505  ชั้นมัธยม 1,2,3 เดิม จึงเปลี่ยนเป็น ป.5,6,7 หลังจากขยายการศึกษาภาคบังคับขึ้นไม่ถึง 3 ปี อาคารสถานที่ไม่พอให้เด็กเรียน อำเภอจึงขอเชิญกรรมศึกษา พ่อค้า ประชาชน ได้แก่ นายประโยชน์  เนื่องจำนงค์  นายเขวง  เฮงตระกูล  แม่ผิน  เฮงตระกูล  นายทำรง  เนื่องจำนงค์  และบุคคลอื่นๆอีกหลายท่าน มาประชุมปรึกษาหารือ เมื่อวันที่  9 เมษายน  พ.ศ.2506  ผลการประชุม แม่ผินได้ยกที่ดินต่อจากที่ดินเดิมขยายไปทางทิศใต้ จำนวน 7 ไร่ เศษ คิดเป็นเงิน 255,000  บาท   ให้สร้างอาคารเรียนร่วมกับ นายประโยชน์  เนื่องจำนงค์  ส่วนนายประโยชน์  และนางรำแพน  เนื่องจำนงค์ รับปลูกสร้างอาคารเรียนให้  1 หลัง  แบบ 008 ขนาด 11 ห้องเรียน กว้าง 8.50  เมตร เป็นเงิน 200,000  บาท  (สองแสนบาทถ้วน)

          ต่อมาปีการศึกษา 2507 กระทรวงศึกษาธิการได้จัดสรรงบประมาณหมวดค่าที่ดินมาสมทบ  เป็นเงิน 131,000  บาท นายประโยชน์  เนื่องจำนงค์  ได้นำมาสมทบปลูกสร้างอาคารเรียนครบตามแบบแปลน รวมค่าก่อสร้างทั้งสิ้น 434,876  บาท (สี่แสนสามหมื่นสี่พันแปดร้อยเจ็ดสิบหกบาทถ้วน)

          ถึงแม้จะมีอาคารเรียนแบบ 008 เพิ่มขึ้นอีก แต่อาคารเรียนก็ยังไม่พอ นายประโยชน์  เนื่องจำนงค์   ได้สละทรัพย์ส่วนตัว สร้างอาคารเรียนแบบ 019 ดัดแปลงเป็นอาคารเรียน 2 ชั้น ขนาดกว้าง 13 เมตร ยาว 72 เมตร 16 ห้องเรียน  เป็นอาคารคอนกรีตเสริมเหล็กถาวรเสร็จเรียบร้อยเมื่อวันที่ 25  มีนาคม พ.ศ. 2509  สิ้นค่าก่อสร้างเป็นเงิน 2,500,000  บาท นอกนั้นเป็นเงินส่วนตัวของนายประโยชน์ เนื่องจำนงค์  เองทั้งสิ้น

          นอกจากนั้น นายประโยชน์  เนื่องจำนงค์  ยังได้บริจาคเงินส่วนตัวสร้างส้วมซึมคอนกรีตถาวร 1 หลัง 12 ห้อง  กับที่ดื่มน้ำ ที่ล้างมือ และถมดินบริเวณอาคาร 019 ต่อแป๊บน้ำจากตลาดเข้ามาโรงเรียน ติดตั้งเครื่องสูบน้ำ สิ้นค่าใช้จ่ายรวม 100,000  บาท (หนึ่งแสนบาทถ้วน)

          ปี พ.ศ.2514  ทางราชการสั่งให้รื้อถอนอาคารเรียนแบบ ป.2 ซึ่งเป็นอาคารเรียนหลังแรก  ของโรงเรียนบ้านบึง (อำนาจคณูปถัมภ์) เพราะชำรุดใช้การไม่ได้ และทางจังหวัดได้ตั้งงบประมาณจำนวน 450,000  บาท เพื่อใช้สร้างอาคารใหม่ขึ้นแทน ทางทิศตะวันออกของพื้นที่ แต่ด้วยเหตุที่มีประชาชนบางคนกล่าวว่า นายประโยชน์  เนื่องจำนงค์ รับเงินงบประมาณจากทางราชการมาแล้ว ไม่ทำการก่อสร้าง ทำให้     นายประโยชน์  เนื่องจำนงค์ หมดกำลังใจในการทำงาน จึงไม่ยอมก่อสร้าง และยอมให้ปรับตามสัญญา

          ปี พ.ศ.2516  นายประโยชน์  เนื่องจำนงค์  และนางรำแพน  เนื่องจำนงค์ เห็นว่าสถานที่เรียน      ของนักเรียนไม่พอ จึงสละทรัพย์ส่วนตัว สร้างอาคารเรียนตามผังเดิม เป็นอาคารเรียนคอนกรีตถาวร 2 ชั้น      12 ห้องเรียน และขยายห้องพักครู 2 ห้อง รวมเป็น 14 ห้อง สิ้นค่าก่อสร้างงบประมาณ 1,600,000 บาท       (หนึ่งล้านหกแสนบาทถ้วน) ทำการมอบเมื่อวันที่ 11 สิงหาคม พ.ศ.2518 และตั้งชื่ออาคารนี้ว่าอาคาร “อำนาจพูลสุข” และใช้เป็นที่เล่าเรียนต่อมา

          ในปี พ.ศ.2526 โรงเรียนได้รับงบประมาณจากสำนักงานคณะกรรมการการประถมศึกษาแห่งชาติ    ให้สร้างอาคารอเนกประสงค์ แบบ สปช.206 - 2526  ขนาดกว้าง 21 เมตร ยาว 36 เมตร เพื่อใช้เป็นหอประชุมโรงพลศึกษา และโรงอาหาร จังหวัดจึงเป็นผู้ดำเนินการก่อสร้าง เริ่มก่อสร้างในเดือน กันยายน   พ.ศ.2526   ตามรูปแบบรายการ เสร็จเรียบร้อยเมื่อ วันที่ 27 ธันวาคม พ.ศ.2526

          เมื่อปีการศึกษา 2547  รื้อถอนอาคารเรียนแบบ 008 เนื่องจากสร้างมาตั้งแต่ปี พ.ศ.2506 อายุการใช้งาน 41 ปี มีสภาพเก่าแก่มาก

โรงเรียนอนุบาลบ้านบึง(อำนาจคณูปถัมภ์)

ตั้งอยู่เลขที่  172  ถนนบ้านบึง – ชลบุรีตําบลบ้านบึง อําเภอบ้านบึง จังหวัดชลบุรี   (เขตเทศบาล)   รหัสไปรษณีย์  20170  โทรศัพท์ / โทรสาร038-443705   **Email** :  anubanbanbung@hotmail.com
**Website** : http://www. anubanbanbung.ac.th

สังกัดสํานักงานเขตพื้นที่การศึกษาประถมศึกษาชลบุรี  เขต 1  สำนักงานคณะกรรมการการศึกษาขั้นพื้นฐาน  กระทรวงศึกษาธิการ มีเขตพื้นที่บริการ ได้แก่  หมู่ที่ 1 และ หมู่ที่ 2 ตำบลบ้านบึง อำเภอบ้านบึง จังหวัดชลบุรี

**เปิดทำการสอน** ตั้งแต่ระดับอนุบาล 1  ถึง ชั้นประถมศึกษาปีที่  6